# Castell de la Sala de Comalats

Castell de la Sala de Comalats fou un castell del nucli de població de La Sala de Comalats, del municipi de Passanant i Belltall (Conca de Barberà), és declarat bé cultural d'interès nacional. En resta una torre rectangular i sala quadrada annexa, edificades entre els segles XII i XIV.

## Descripció

Actualment el poble i les restes del castell formen un petit nucli de població, més o menys tancat, presidit per la torre de l'antic castell. Aquesta, que és molt semblant a la del castell de Glorieta, és de planta quadrada, d'uns 6 m de costat per 17 m d'altura. Té tres pisos i terrassa, que s'aguanten amb voltes de canó reforçades per arcades de mig punt que descansen en columnes. Antigament s'accedia a la torre per una porta que hi ha al costat nord-est del segon pis, mitjançant una escala mòbil. Al costat sud hi ha edificis adossats a la torre, que sembla que formaven part del castell ampliat més tard. Hi ha nombroses espitlleres. L'aparell amb què està construïda la torre a la part inferior és més aviat gros i ben escairat, mentre que als pisos superiors és més petit i no tan ben tallat.La sala annexa, més petita que la torre podria haver donat el nom a aquest indret. Actualment està mig ensorrada. Tenia una amplada de 5,2 m i una longitud de 7,6 m i seria un edifici de planta rectangular dividit transversalment per dues arcades lleugerament apuntades. La datació s'establiria al segle xii o XIII per la torre i un segle més tard per la sala annexa.
És remarcable l'organització de tot el conjunt del poble. Era una «vila closa», a la qual inicialment només es podia accedir per un portal situat a la part més baixa, a la banda oriental. A la banda occidental i més elevada hi havia la fortificació. Al mig hi havia l'església, envoltada de les cases del poble, la façana exterior de les quals tancava l'espai pobletà.

## Història

El segle xi (1079 o 1080) el castell de la Sala de Comalats apareix citat com a quadra del Poal, i a mitjan segle xii com domini dels Cervera. El 1172, Ramon de Cervera, en testar, deixà tots els drets que tenia a «Comalads» al seu fill Pere. L'any 1177 un dels feudataris d'aquesta família, cedí unes propietats que tenia a la Sala als templers del castell de Barberà (Barberà de la Conca). El 1210, Guillem de la Guàrdia Lada va obtenir del rei Pere I tot el domini sobre el lloc de la Sala de Comalats i l'any 1234, en fer testament, llegà indret i fortalesa a Arnau de Comalats, el qual el tenia en feu. L'any 1266 el castell i lloc de la Sala fou cedit per Marquesa de Guàrdia, vídua de Guillem de la Guàrdia Lada, juntament amb altres llocs, a la comanda de Cervera de l'orde de Sant Joan de Jerusalem. El 1338, la Sala fou venuda a la família Gener de Montblanc i posteriorment, el 1384, passà a dependre del monestir de Santes Creus que la va tenir fins a la desamortització de 1835.

## Referències

* ↑ «Castell de la Sala de Comalats». Mapa de recursos culturals. Diputació de Tarragona.
* 1 2 Fuguet, pp. 77-78
* 1 2 3 4 Bolòs i Masclans, Jordi; Piquer i Ferrer, Esperança; Benet i Clarà, Albert. «Castell de la Sala de Comalats». A: Catalunya Romànica,vol. XXI El Tarragonès El Baix Camp L'Alt Camp El Priorat La Conca de Barberà. Barcelona: Enciclopèdia Catalana, 1995, p. 504. ISBN 84-412-2512-5.
* ↑ «Castell de la Sala de Comalats». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 31 maig 2012].
* ↑ Fuguet, pp. 77-78.

## Bibliografia

Joan Fuguet Sans, Templers i Hospitalers, I. Guia del Camp de Tarragona, la Conca de Barberà, la Segarra i el Solsonès, Rafael Dalmau, Ed., Barcelona, 1997.

## Enllaços externs

* «TORRE - Passanant i Belltall (La Sala de Comalats)». Inventari del Patrimoni Arquitectònic. Consell Comarcal Conca de Barberà. Arxivat de l'original el 2017-04-21. [Consulta: 20 abril 2017].
* La Sala de Comalats a Conèixer catalunya
* Castell de la Sala de Comalats a Castells Catalans